Die agtjarige seun wat ŉ operasie moes ondergaan nadat hy en sy pa tydens ŉ hoewe-aanval aangerand is, sal moontlik nie permanente skade weens sy beserings oorhou nie.
“Dit lyk nie of daar enige permanente skade gaan wees nie,” het Dehlia gesê en bygevoeg haar seuntjie kan in die stadium nie baie van die aanval onthou nie. “Ek het met hom gesels en gevra of hy kwaad of hartseer voel en hy het gesê sy hartjie is baie seer.” Volgens Dehlia het sy sy handjies gevat en saam met hom gebid.
Marizé (7), Marlu se sussie, was ook by tydens die aanval maar is nie beseer nie. Volgens Dehlia is sy egter nog baie getraumatiseer. “Sy hou aan sien hoe word haar pappa en boetie geslaan. Sy vra ook heeltyd waar gaan ons slaap en gaan ons veilig wees.”
“Ons het wakker geword toe die kinders en Mario skree,” het Paul vertel. Hy het gesê hy en sy vrou het gaan ondersoek instel en sy vrou is deur een van die aanvallers oor die kop geslaan en sy het geval terwyl hy die ligte probeer aansit het aangesien die huis pikdonker was.
Volgens Paul het sy vrou in ŉ stadium geskree dat sy die polisie gebel het en die aanvaller(s) het vermoedelik toe op die vlug geslaan. Nellie moes steke kry vir die wond aan haar kop.
Paul het gesê Mario kan intussen sy oë op ŉ skrefie oopkry en dat hy met hulle kan gesels. “Dank die Liewe Heer dat hy nog hier is.”